PATVIRTINTA

Panevėžio rajono savivaldybės tarybos

2021 m. vasario 25 d. sprendimu Nr. T-

**PANEVĖŽIO R. MIEŽIŠKIŲ PAGRINDINĖS MOKYKLOS IR PANEVĖŽIO R. RAGUVOS GIMNAZIJOS REORGANIZAVIMO SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Panevėžio r. Miežiškių pagrindinės mokyklos reorganizavimo, prijungiant prie Panevėžio r. Raguvos gimnazijos, sąlygų aprašas (toliau – aprašas) nustato biudžetinės įstaigos, kurios steigėja ir savininkė yra Panevėžio rajono savivaldybė, Panevėžio r. Miežiškių pagrindinės mokyklos reorganizavimą, prijungiant prie Panevėžio r. Raguvos gimnazijos, po reorganizavimo veiksianti įstaiga – Panevėžio r. Raguvos gimnazija, turinti teritorinį struktūrinį padalinį – Miežiškių skyrių.

2. Šis aprašas parengtas vadovaujantis Lietuvos Respublikos civilinio kodekso  
2.95 straipsnio 2 dalimi, 2.97 straipsnio 3 dalimi, 2.99 straipsniu, Lietuvos Respublikos biudžetinių įstaigų įstatymo 14 straipsnio 6 dalimi, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu  
Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 21 punktu.

**II SKYRIUS**

**REORGANIZAVIME DALYVAUJANČIŲ ĮSTAIGŲ DUOMENYS**

3. Reorganizuojamas juridinis asmuo:

3.1. įstaigos pavadinimas – Panevėžio r. Miežiškių pagrindinė mokykla;

3.2. teisinė forma – biudžetinė įstaiga;

3.3. įstaigos buveinė – 38117 Panevėžio r. sav., Miežiškių mstl., Nevėžio g. 1;

3.4. įstaigos kodas – 190400696;

3.5. registras – Juridinių asmenų registras.

4. Reorganizavime dalyvaujantis juridinis asmuo:

4.1. pavadinimas – Panevėžio r. Raguvos gimnazija;

4.2. teisinė forma – biudžetinė įstaiga;

4.3. įstaigos buveinė – 38155 Panevėžio r. sav., Raguvos mstl., Laisvės g. 24;

4.4. įstaigos kodas – 190398245;

4.5. registras – Juridinių asmenų registras.

**III SKYRIUS**

**REORGANIZAVIMO BŪDAS, TIKSLAS, PAGRINDIMAS IR PO REORGANIZAVIMO VEIKSIANČIOS ĮSTAIGOS TEISES IR PAREIGAS ĮGYVENDINANTI INSTITUCIJA**

5. Panevėžio r. Miežiškių pagrindinė mokykla reorganizuojama prijungimo būdu, ją prijungiant prie reorganizavime dalyvaujančio juridinio asmens – Panevėžio r. Raguvos gimnazijos.

6. Panevėžio r. Miežiškių pagrindinė mokykla 2021 m. rugpjūčio 31 d. baigia savo veiklą kaip juridinis asmuo ir tampa Panevėžio r. Raguvos gimnazijos teritoriniu struktūriniu padaliniu – Miežiškių skyriumi, vykdančiu ikimokyklinio, priešmokyklinio, pradinio, pagrindinio ugdymo programas.

7. Reorganizavimo tikslai – optimizuoti valdymą, racionalizuoti lėšų paskirstymą, užtikrinti kokybišką mokyklai priskirtų funkcijų vykdymą, siekiant ugdymo kokybės ir efektyvesnio išteklių naudojimo.

8. Reorganizavimas vykdomas atsižvelgiant į Panevėžio rajono savivaldybės tarybos 2021 m. sausio 21 d. sprendimą Nr. T-16 „Dėl sutikimo reorganizuoti Panevėžio r. Miežiškių pagrindinę mokyklą.

9. Po reorganizacijos veiksiančios biudžetinės įstaigos savininko teises ir pareigas įgyvendins Panevėžio rajono savivaldybės taryba.

**IV SKYRIUS**

**REORGANIZAVIMO ETAPAI IR LAIKAS**

10. Pasibaigus reorganizavimui, baigiasi Panevėžio r. Miežiškių pagrindinės mokyklos teisės ir pareigos. Teisės ir pareigos nuo 2021 m. rugsėjo 1 d. pereis po reorganizavimo tęsiančiai veiklą Panevėžio r. Raguvos gimnazijai.

11. Panevėžio r. Miežiškių pagrindinė mokykla po reorganizavimo kaip juridinis asmuo savo veiklą baigia nuo jo išregistravimo iš Juridinių asmenų registro dienos, bet ne vėliau kaip 2021 m. rugpjūčio 31 d.

12. Panevėžio r. Miežiškių pagrindinės mokyklos laikinai einanti direktorės pareigas Asta Sakalauskienė atlieka šiuos darbus:

12.1. vieną kartą viešai paskelbia apie reorganizavimo sąlygų parengimą savo įstaigos interneto svetainėje ne vėliau kaip iki 2021 m. vasario 1 d.;

12.2. pateikia Juridinių asmenų registrui aprašą ne vėliau kaip pirmą viešo paskelbimo apie reorganizavimo sąlygų parengimą dieną;

12.3. iki 2021 m. vasario 1 d. raštu praneša visiems biudžetinės įstaigos kreditoriams apie aprašo parengimą;

12.4. iki 2021 m. vasario 10 d. organizuoja įstaigos darbuotojų susirinkimą ir informuoja darbuotojus apie įstaigos reorganizavimą;

12.5. iki 2021 m. vasario 21 d. Lietuvos Respublikos švietimo įstatymo 44 straipsnio  
5 dalies nustatyta tvarka raštu praneša mokiniams, mokinių ir ugdytinių tėvams (globėjams, rūpintojams) apie numatomą reorganizavimą;

12.6. Lietuvos Respublikos teisės aktų nustatyta tvarka įspėja Panevėžio r. Miežiškių pagrindinėje mokykloje dirbančius darbuotojus dėl darbo sutarties nutraukimo, atlieka visus su darbo santykiais susijusius juridinius veiksmus;

12.7. iki 2021 m. rugpjūčio 31 d. nekilnojamąjį turtą turi grąžinti savivaldybei, atlikti įstaigos turto inventorizaciją bei perduoti materialųjį ir nematerialųjį turtą, nebaigtus spręsti reikalus pagal perdavimo–priėmimo aktus Panevėžio r. Raguvos gimnazijai, o dokumentus – Panevėžio rajono savivaldybės archyvui;

12.8. atlieka kitas, teisės aktuose numatytas, procedūras.

13. Panevėžio r. Raguvos gimnazijos direktorė Asta Sakalauskienė atlieka šiuos darbus:

13.1. aprašą vieną kartą viešai paskelbia Panevėžio r. Raguvos gimnazijos interneto svetainėje iki 2021 m. vasario 1 d.;

13.2. parengia naujos redakcijos Panevėžio r. Raguvos gimnazijos nuostatų projektą iki 2021 m. vasario 5 d. ir teikia Panevėžio rajono savivaldybės tarybai tvirtinti.

**V SKYRIUS**

**BAIGIAMOSIOS NUOSTATOS**

14. Reorganizavimo laikotarpiu Panevėžio r. Raguvos gimnazijos direktorė ir Panevėžio r. Miežiškių pagrindinės mokyklos laikinai einanti direktorės pareigas Asta Sakalauskienė:

14.1. užtikrina nepertraukiamą uždavinių ir funkcijų, nustatytų Lietuvos Respublikos švietimo įstatyme, įstaigų nuostatuose ir kituose teisės aktuose, vykdymą;

14.2. įpareigojama užtikrinti minimalias reorganizavimo sąnaudas, vykdomų uždavinių ir funkcijų tęstinumą, sudaryti tik tuos sandorius, kurie būtini įstaigų veiklai užtikrinti iki reorganizavimo pabaigos.

15. Reorganizavimo pabaiga – 2021 m. rugpjūčio 31 d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_